VENDIM
Nr. 202, datë 2.12.2020

[bookmark: _GoBack]MBI MIRATIMIN E “RREGULLORES PËR PROCEDURAT E SHITJES SË TEPRICAVE TË ENERGJISË ELEKTRIKE, NË TREGUN E PARREGULLUAR, PËR SHOQËRINË PUBLIKE TË FURNIZIMIT”

Në mbështetje të nenit 16 dhe nenit 19, të ligjit nr. 43/2015, “Për sektorin e energjisë elektrike”, të ndryshuar; nenit 11, pikat 2 dhe pika 3, të vendimit të Këshillit të Ministrave nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, dhe nenit 15 dhe nenit 26, të “Rregullores së organizimit, funksionimit dhe procedurave të ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE) në mbledhjen e tij të datës 2.12.2020, mbasi shqyrtoi relacionin e përgatitur nga Drejtoritë Teknike nr. 123-7 prot., datë 25.11.2020, mbi kërkesën e FTL sh.a. për miratimin e “Rregullores për procedurat e shitjes së tepricave të energjisë elektrike”,
konstatoi se: 
- VKM nr. 244/2016, e ndryshuar, me VKM-në nr. 883, datë 27.12.2019, përcaktoi ndër të tjera se: “Në rast të tepricave të krijuara ato do të tregtohen në treg të parregulluar me çmimin që ofron ky treg, në përputhje me kushtet dhe procedurat e përcaktuara, bazuar në rregulloren për tregtimin e energjisë elektrike, që miratohet me vendim të Entit Rregullator të Energjisë”.
- Bordi i ERE-s, pas kërkesës së FTL sh.a., me vendimin nr. 136, datë 21.8.2020, vendosi fillimin e procedurave për shqyrtimin dhe miratimin e “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit”.
- Drafti i rregullores u publikua për konsultime dhe u dërgua për opinion nëpërmjet shkresës nr. 1072 prot., datë 31.8.2020, në palët e interesit: i. Ministrinë e Infrastrukturës dhe Energjisë; ii. Autoritetin e Konkurrencës, Operatorin e Shpërndarjes së Energjisë Elektrike sh.a.; iii. Operatorin e Sistemit të Transmetimit; iv. Furnizuesin e Tregut të Lirë sh.a.; v. Shoqatën Shqiptare të Furnizuesve të Energjisë Elektrike; vi. Shoqatën për Mbrojtjen e Tregtarëve dhe Tregut; vii. Sekretariatin e Komunitetit të Energjisë, për dhënien e opinioneve dhe komenteve përkatëse brenda 30 ditëve nga marrja dijeni nëpërmjet shkresës së sipërcituar.
- Në përgjigje të shkresës nr. 1072 prot., datë 31.8.2020, Shoqata Shqiptare e Furnizuesve të Energjisë Elektrike (AAES), me shkresën nr. 14 prot., datë 30.9.2020, ka parashtruar ndër të tjera, si më poshtë vijon:
1. Të përcaktohet qartësisht ndalimi i çdo procedure të optimizimit/negocimit ndërmjet shoqërisë publike të furnizimit, si dhe pjesëmarrësve në procedurën e shitjes;
2. Rregullorja të trajtojë të gjitha tepricat e FTL sh.a. dhe jo vetëm ato që burojnë nga prodhuesit me përparësi të energjisë elektrike.
- Për sa i përket pikës së parë, ERE vlerëson se parashtrimi i bërë nga AAES, në propozimin e pikës 1 më sipër, garantohet në përcaktimet e pikës 7.2 të rregullores. Në të njëjtën kohë dhe përcaktimet e pikës 7.3 të rregullores garantojnë pandryshueshmërinë e kërkesës për ofertë që bëhet nga shitësi. Duke qenë se përcaktimet e sipërcituara garantojnë pandryshueshmërinë e ofertave që bëhen nga pjesëmarrësit në këto procedura, por edhe pandryshueshmërinë e kërkesës për ofertë, propozimi i bërë nga AAES, në pikën 1, më sipër, konsiderohet i ezauruar.
- Për sa i përket pikës së dytë, vlerësojmë se propozimi i bërë nga AAES, për t’i dhënë mundësinë FTL sh.a. të shesë në treg të gjitha tepricat e FTL sh.a. dhe jo vetëm ato që burojnë nga prodhuesit me përparësi të energjisë elektrike, por edhe tepricat që gjenerohen nga fluktracionet e gjenerimit dhe/ose konsumit të energjisë elektrike, konstatohet se bie ndesh me pikën tre (3), në nenin 11, të VKM-së nr. 244, datë 30.3.2016, të ndryshuar. Në këto kushte propozimi i bërë nga AAES, në pikën 2, të parashtruar më sipër, nuk pranohet.
- Veç sa më sipër, në vlerësimet e bëra përgjatë procesit të shqyrtimit të draftit të “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit”, vlerësohen të nevojshme ndryshimet e mëposhtme:
- në nenin 1, baza ligjore e draftit të propozuar, janë bërë korrektimet përkatëse, kjo rregullore bazohet në përcaktimet e ligjit nr. 43/2015, “Për sektorin e energjisë elektrike”, të ndryshuar, nenit 19, germa “l”, nenit 62, pika 2, nenit 69, germa “ë”, si dhe vendimi i Këshillit të Ministrave nr. 244, datë 30.3.2016, i ndryshuar;
- në nenin 4, pika 2, në draftin e propozuar të rregullores ndryshohet përcaktimi i termit “Autoritet Kontraktor” me termin “shitësi”;
- në nenin 4, pika 4, ndryshon si vijon: “‘Tregtar i energjisë elektrike’ do të konsiderohet çdo person juridik/shoqëri vendase që ushtron aktivitet të licencuar, për tregtimin e energjisë elektrike, në vendin tonë, sipas legjislacionit në fuqi, si dhe çdo shoqëri e huaj që ushtron aktivitetin në përputhje me parashikimet e nenit 4, pika 3 dhe 4, të ‘Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike’, miratuar me vendimin e Bordit të ERE-s nr. 109/2016, të ndryshuar.”;
- në nenin 7, formati i ofertave, pika 3, shtohet paragrafi: “Kjo nuk duhet të dëmtojë mundësinë e tregtarëve të energjisë elektrike për të paraqitur oferta, të cilat janë më pak se kapaciteti maksimal që është siguruar”;
- në nenin 10, dokumentacioni ligjor dhe administrative, shtohet pika “d”: “Dokumentet e parashtruara në pikën “c” të këtij neni, do të përtërihen nga të gjithë pjesëmarrësit e regjistruar, brenda muajit dhjetor të çdo viti dhe do të jenë të vlefshëm për vitin pasardhës. Në çdo rast dhe në çdo kohë shitësi mund t’i kërkojë pjesëmarrësve të regjistruar, paraqitjen brenda 30 ditëve dhe jo më shumë se 3 herë në vit, të secilit nga dokumentet e parashikuara në pikën “c” të këtij neni, me qëllim verifikimin e statusit ligjor të subjektit. Mos dërgimi i dokumentacionit të kërkuar brenda afatit të përcaktuar, sjell për pasojë çregjistrimin e pjesëmarrësit të licencuar nga regjistri i shitësit;
- në nenin 18, monitorimi i shitjes së tepricave të prodhuara nga prodhuesit me përparësi të energjisë elektrike, në pikën 2, duke pasur në konsideratë dhe përcaktimet e rregullores së blerjeve të miratuar me vendimin e Bordit të ERE-s nr. 103, datë 23.6.2016, të ndryshuar, vendoset një afat ku shitësi deri në datën 5 të çdo muaji paraqet në ERE një kopje të raportit përmbledhës përfundimtar për shqyrtimin dhe vlerësimin e ofertave dhe një kopje të të gjitha ankesave të paraqitura, nëse ka, si dhe përgjigjet për ankesat për muajin paraardhës.
1. Neni 18, pika 5, ndryshon: Në rast se ERE shikon parregullsi në raportet e paraqitura, sipas pikës 2 të këtij neni, të cilat mund t’i ngarkohen shitësit dhe/ose ofertuesve, ERE mund të caktojë masë administrative mbështetur në nenin 20, të ligjit nr. 43/2015, “Për sektorin e energjisë elektrike”, të ndryshuar.
- Në nenin 18, pika 6, e cila i referohet FTL sh.a. në rolin e blerësit dhe jo të shitësit është i pasaktë. Në këto kushte hiqet përcaktimi i pikës 6 nga drafti i rregullores së propozuar.
- Rregullorja është një dokument i plotë dhe trajton në tërësinë e saj të gjithë procesin e tregtimit të tepricave të prodhuara nga prodhuesit me përparësi të energjisë elektrike, sipas përcaktimeve ligjore në fuqi.
Për gjithë sa më sipër cituar, Bordi i ERE-s

VENDOSI:


1. Miratimin e “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit në tregun e lirë, FTL sh.a.” (bashkëlidhur).
2. Drejtoria Juridike dhe Zgjidhjes së Mosmarrëveshjeve të njoftojë FTL sh.a. dhe palët e interesit për vendimin e Bordit të ERE-s.
Ky vendim hyn në fuqi pas botimit në Fletoren Zyrtare.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

RREGULLORE 
PËR PROCEDURAT E SHITJES SË TEPRICAVE TË ENERGJISË ELEKTRIKE, NË TREGUN E PARREGULLUAR, PËR SHOQËRINË PUBLIKE TË FURNIZIMIT NË TREGUN E LIRË

Dispozita të Përgjithshme

Neni 1
Baza ligjore

Kjo rregullore hartohet në zbatim të ligjit nr. 43/2015, “Për sektorin e energjisë elektrike”, të ndryshuar; nenit 19, germa “l”, nenit 62, pika 2, nenit 69, germa “ë”, të vendimit të Këshillit të Ministrave nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar. 

Neni 2
Objekti dhe qëllimi

1. Objekti i kësaj rregulloreje është të përcaktojë procedurat e shitjes së tepricave të energjisë elektrike, nga Furnizuesi i Tregut të Lirë sh.a., si shoqëri e licencuar në sektorin e energjisë elektrike, që ushtron aktivitetin e tregtimit dhe furnizimit me energji elektrike. 
2. Qëllimi i kësaj rregulloreje, është:
a) të përcaktojë procedura eficiente dhe praktike për shoqërinë “Furnizuesi i Tregut të Lirë” sh.a., për tregtimin në treg të parregulluar, të tepricave të prodhuara nga prodhuesit me përparësi të energjisë elektrike, në përputhje me kushtet dhe procedurat e përcaktuara në këtë rregullore;
b) të sigurojë shitje të energjisë elektrike me çmime sa më të larta;
c) të nxisë pjesëmarrjen e tregtarëve në procesin e shitjes së energjisë elektrike;
d) të nxisë konkurrencën në procesin e shitjes së energjisë elektrike;
e) të sigurojë transparencë, si dhe mundësi të barabarta për të gjithë tregtarët dhe pjesëmarrësit në procedurat e shitjes së energjisë elektrike;
f) të përputhet me legjislacionin në fuqi.

Neni 3
Parimet

Procedurat e shitjes së tepricave të energjisë elektrike, të prodhuara nga prodhuesit me përparësi, sipas kësaj rregulloreje, do të realizohen në përputhje me parimet e barazisë, konkurrencës, transparencës dhe parimet e ruajtjes së konfidencialitetit.

Neni 4
Përcaktime

Në këtë rregullore, termat e përdorur më poshtë do të kenë kuptimin e përcaktuar më poshtë:
1. “ERE” nënkupton Entin Rregullator të Energjisë, përgjegjës për sektorin e energjisë elektrike dhe gazit, i cili funksionon në përputhje me ligjin nr. 43/2015, “Për sektorin e energjisë elektrike”, të ndryshuar, dhe ligjin nr. 102/2015, “Për sektorin e gazit natyror”, të ndryshuar, si dhe aktet nënligjore në fuqi;
2. “Shitësi” nënkupton Furnizuesin e Tregut të Lirë sh.a., për të cilin është vendosur detyrimi i shërbimit publik, për shitjen e tepricave të prodhuara nga prodhuesit me përparësi të energjisë elektrike, sipas përcaktimeve ligjore dhe licencave të lëshuara nga Enti Rregullator i Energjisë;
3. “Shitje e tepricave të energjisë elektrike të prodhuara nga prodhuesit me përparësi të energjisë elektrike” do të thotë kalimi në sasi dhe në kohë i tepricës së energjisë elektrike, nga shitësi te tregtarët e energjisë elektrike dhe/ose bursat energjetike, sipas pagesës dhe kushteve të tjera të përcaktuara në kontratën përkatëse të shitjes dhe sipas procedurave të përcaktuara në këtë rregullore.
4. “Tregtar i energjisë elektrike” do të konsiderohet çdo person juridik/shoqëri vendase që ushtron aktivitet të licencuar për tregtimin e energjisë elektrike, në vendin tonë, sipas legjislacionit në fuqi, si dhe çdo shoqëri e huaj e cila ushtron aktivitetin në përputhje me parashikimet e nenit 4, pika 3 dhe 4, të “Rregullores për procedurat dhe afatet për dhënien, modifikimin, rinovimin ose heqjen e licencave në sektorin e energjisë elektrike”, miratuar me vendimin e Bordit të ERE-s nr. 109/2016, të ndryshuar; 
5. “Ftesa për ofertë” është dokumenti zyrtar që shitësi u drejton publikisht tregtarëve të energjisë elektrike për paraqitje të ofertave, për shitje të energjisë elektrike, hartuar në konformitet me formën e parashikuar në këtë rregullore;
6. “Kode të funksionimit të rrjetit” konsiderohen Kodi i Rrjetit të Transmetimit, Kodi i Rrjetit të Shpërndarjes, si dhe Kodi i Matjes;
7. “Ofertues” do të konsiderohet subjekti tregtar i energjisë elektrike që paraqet një ofertë;
8. “Ofertë” do të konsiderohet tërësia e informacionit dhe e korrespondencës së dërguar në mënyrë elektronike nga ofertuesi, e cila administrohet nga Autoriteti Kontraktor sipas rregullave në fuqi;
9. “Kalendari i ofertave” do të konsiderohet renditja kalendarike që përfshin sipas një radhe të miratuar, të gjitha datat në të cilat organizohen proceset e shitjes së energjisë elektrike. Ky “Kalendar i Ofertave” përditësohet dhe bëhet transparent duke u vendosur në dispozicion të publikut. Çdo ndryshim në kalendarin e ofertave njoftohet te të gjithë tregtarët e licencuar nga ERE dhe të regjistruar në tregun e energjisë elektrike, brenda afateve të parashikuara dhe në përputhje me Rregullat e Tregut;
10. “Regjistri i tregtarëve të energjisë elektrike” do të konsiderohet regjistri që mbahet nga shitësi për të gjithë subjektet tregtuese të energjisë elektrike, i cili përfshin kontaktet e personave përgjegjës, për të siguruar të dhënat e nevojshme dhe informacionin për procesin e shitjes së tepricave të prodhuara nga prodhuesit me përparësi të energjisë elektrike;
11. “Terma komercialë” janë tërësia e atyre elementeve, të cilët kanë të bëjnë me kushtet teknike, sasinë, çmimet e shitjes së tepricave të prodhuara nga prodhuesit me përparësi të energjisë elektrike, lëvrimin, kapacitetet e interkonjeksionit, si dhe tarifat ose pagesat e tjera që shoqërojnë transaksionin e shitjes;
12. “Kapacitetet e transmetimit/interkonjeksionit” janë kapacitetet e interkonjeksionit, të cilat sigurohen nga shitësi dhe/ose tregtarët, për të mundësuar shitjen e tepricave të prodhuara nga prodhuesit me përparësi të energjisë elektrike;
13. “Platformë IT online” do të konsiderohet platforma elektronike e publikimit të të dhënave të shitësit, në funksion të shitjes së tepricave të prodhuara nga prodhuesit me përparësi të energjisë elektrike.

Neni 5
Përgjegjësitë

Shitësi është përgjegjës për përcaktimin e grafikut të fuqisë në mw (megawat) dhe atë të energjisë elektrike në mwh (megawat/orë), përkatësisht (në kapacitetin dhe në sasinë e energjisë elektrike), si dhe për përcaktimin e periudhës kohore dhe programit të livrimit të tepricave të prodhuara nga prodhuesit me përparësi të energjisë elektrike, e cila llogaritet në përputhje me ligjin e sektorit të energjisë elektrike, rregullave të tregut të energjisë elektrike, si dhe të kodeve të funksionimit të rrjetit.

Neni 6
Formati i mbledhjes, paraqitjes dhe shqyrtimit të ofertave

1. Për të gjitha ndërveprimet me tregtarët e energjisë elektrike, në procesin e shitjes së tepricave, të prodhuara nga prodhuesit me përparësi të energjisë elektrike, shitësi përdor platformën IT online. Platforma IT është në çdo rast e disponueshme online. 
2. Shitësi administron kalendarin e ofertave dhe regjistrin e tregtarëve të energjisë elektrike. Të gjitha ofertat, koha e paraqitjes dhe çdo detaj i ofertës ruhen në sistem për një afat 5-vjeçar.
3. Paraqitja e ofertave nga tregtarët e energjisë elektrike, bëhet online në platformën IT, sipas përcaktimit në pikën 1 të këtij neni, dhe sipas njoftimit për ditën e paraqitjes së ofertave. Koha e hapjes dhe e mbylljes së procedurës është e publikuar në kalendarin e ofertave.
4. Shqyrtimi i plotësimit të ofertave dhe vlerësimi i tyre, bëhet në mënyrë automatike përmes sistemit online. Rezultatet e procedurave të tenderimit, të cilat përmbajnë të dhëna për tregtarët e energjisë elektrike që kanë paraqitur ofertat, si dhe të gjithë informacionin e depozituar të ofertave së bashku me ofertat e përzgjedhura paraqiten në mënyrë automatike në ERE.
5. Shitësi, nëpërmjet sistemit/platformës online të IT-së, duhet të publikojë rezultatet/çmimet për njësi të shitjes së energjisë elektrike në mënyrë anonime dhe të grumbulluar, me çmime mesatare, si dhe sasitë e shitura për procedurat që realizon.

Neni 7
Formati i ofertave

1. Të gjitha ofertat e paraqitura në platformën online, të shitjes së tepricave të prodhuara nga prodhuesit me përparësi të energjisë elektrike, për çdo proces shitje, duhet të përmbajnë informacionin e mëposhtëm:
i. emrin e ofertuesit;
ii. kapacitetin e ofruar/periudhën në (mw);
iii. çmimin/njësinë/periudhën (euro/mwh).

2. Të gjitha ofertat duhet të jenë të pandryshueshme dhe të paraqiten për të gjithë periudhën, për të cilën është kërkuar të shitet energjia elektrike nga shitësi. Kapaciteti i ofertave duhet të jetë midis 1 mw dhe kapacitetit total të siguruar për periudhën respektive.
3. Çdo proces shitje, i tepricave të prodhuara nga prodhuesit me përparësi të energjisë elektrike, ka një periudhë fikse për livrimin dhe një kapacitet fiks të përcaktuar, për të gjithë periudhën që rezulton nga një sasi maksimale që mbulohet prej procesit të shitjes së energjisë elektrike. Kur mënyra e vlerësuar e shitjes së tepricave të prodhuara nga prodhuesit me përparësi të energjisë elektrike, parashikon kërkesa të ndryshme gjatë kësaj periudhe, organizohen procedura të veçanta me periudha fikse livrimi dhe kapacitete fikse. Kjo nuk duhet të dëmtojë mundësinë e tregtarëve të energjisë elektrike për të paraqitur oferta, të cilat janë më pak se kapaciteti maksimal që është siguruar.

Neni 8
Kontratat për shitjen e tepricave të prodhuara nga prodhuesit me përparësi të energjisë elektrike

1. Shitja e tepricave të energjisë elektrike, të prodhuara nga prodhuesit me përparësi nga shitësi, sipas parashikimit në nenin 2 (1) të rregullores, kryhet mbi bazën e kontratave, të cilat lidhen si rrjedhojë e procedurave dhe kritereve të përcaktuara në këtë rregullore.
2. Kontratat për shitjen e tepricave, të prodhuara nga prodhuesit me përparësi të energjisë elektrike, hartohen në përputhje me legjislacionin në fuqi për sektorin e energjisë elektrike, si dhe Kodin Civil të Republikës së Shqipërisë.

Neni 9
Publikimi i informacionit për procedurat e shitjes së tepricave të prodhuara nga prodhuesit me përparësi të energjisë elektrike

1. Për secilën procedurë shitje të tepricave të prodhuara nga prodhuesit me përparësi të energjisë elektrike, i gjithë informacioni i specifikuar në paragrafin 2 më poshtë, publikohet në kalendarin e ofertave dhe u vihet në dispozicion pjesëmarrësve të tregut nga platforma IT online e shitësit.
2. Informacioni për çdo shitje të energjisë elektrike publikohet përmes platformës IT online dhe duhet të përmbajë minimalisht të dhëna për:
i. sasinë e përgjithshme të energjisë elektrike në mwh, që kërkohet për t’u shitur në çdo proces shitje të tepricave të prodhuara nga prodhuesit me përparësi të energjisë elektrike;
ii. kapacitetin maksimal të energjisë elektrike në mw, që mund të ofrohet për çdo proces shitje të tepricave të prodhuara nga prodhuesit me përparësi të energjisë elektrike;
iii. periudhën e plotë kohore të livrimit të energjisë elektrike, të përcaktuar në marrëdhëniet kontraktuale të shitjes ndërmjet shitësit dhe tregtarit që blen energjinë elektrike nga shitësi; 
iv. siguruesin e kapaciteteve të transmetimit;
v. kërkesat për kualifikimin në procedurën e shitjes së tepricave të prodhuara nga prodhuesit me përparësi të energjisë elektrike, siç parashikohet në nenin 10 të kësaj rregulloreje;
vi. kriterin ose vlerësimin e ofertave në përputhje me nenin 11;
vii. kushtet e pagesave.
3. Në faqen zyrtare të shitësit, informacioni i përfshirë në kalendarin e ofertave publikohet në gjuhën shqipe dhe angleze. Në rast pasaktësish dhe/ose mospërputhjesh, merret për bazë teksti i informacionit të dhënë në gjuhën shqipe.
4. Brenda periudhës prej një dite pune, pas përfundimit të procesit të shitjes së tepricave të prodhuara nga prodhuesit me përparësi të energjisë elektrike, në platformën përkatëse të IT, publikohet informacioni i mëposhtëm:
i. emrat e ofertuesve;
ii. kapacitetet e ofruara për çdo ofertë (mw);
iii. sasitë e ofruara për çdo ofertë (mwh);
iv. çmimi /njësia për çdo (euro/mwh);
v. vlera totale për çdo proces shitje të tepricave të prodhuara nga prodhuesit me përparësi të energjisë elektrike (euro);
vi. profilet e livrimit për çdo ofertë;
vii. pikat e livrimit të tepricave të prodhuara nga prodhuesit me përparësi të energjisë elektrike, për çdo ofertë;
viii. vlefshmëria e të gjitha ofertave;
ix. shpallja e fituesve dhe/ose shoqëritë që nuk janë fituese.
5. Shitësi publikon në faqen zyrtare të internetit një kopje të të gjitha ankesave të paraqitura, si dhe të përgjigjeve për ankesën.

Neni 10
Dokumentacioni ligjor dhe administrativ

1. Çdo tregtar i energjisë elektrike, që dëshiron të marrë pjesë në procedurën e shitjes së tepricave të prodhuara nga prodhuesit me përparësi të energjisë elektrike, duhet t’i paraqesë shitësit dokumentacionin e nevojshëm administrativ, që vërteton aftësitë e tij ligjore dhe financiare për shitjen dhe tregtimin e energjisë elektrike, nga institucionet kompetente të shteteve përkatëse ku është regjistruar, si më poshtë:
a) dokumentacionin që vërteton regjistrimin e shoqërisë në regjistrat përkatës tregtar/gjyqësor të shtetit në të cilin shoqëria është krijuar apo regjistruar;
b) licencën për tregtimin e energjisë elektrike, të lëshuar nga ERE për tregtarët të cilët janë krijuar apo regjistruar në Republikën e Shqipërisë, apo shtetet përkatëse për ata tregtarë të energjisë elektrike të cilët janë krijuar apo regjistruar jashtë Republikës së Shqipërisë;
c) dokumentacionin e lëshuar nga institucionet kompetente të shtetit përkatës, i cili duhet të vërtetojë, që:
i. tregtari nuk është në proces falimentimi (dokument i lëshuar nga QKB-ja);
ii. tregtari apo përfaqësuesit ligjorë të shoqërisë nuk janë dënuar me vendim gjykate të formës së prerë për shkelje penale;
iii. tregtari apo përfaqësuesit ligjorë të shoqërisë nuk janë dënuar me vendim gjykate të formës së prerë, për çështje që lidhen me aktivitetin e tregtimit të energjisë elektrike;
[bookmark: _Hlk57890761]d) dokumentet e parashtruara në pikën “c” të këtij neni, do të përtërihen nga të gjithë pjesëmarrësit e regjistruar, brenda muajit dhjetor të çdo viti dhe do të jenë të vlefshëm për vitin pasardhës. Në çdo rast dhe në çdo kohë shitësi mund t’i kërkojë pjesëmarrësve të regjistruar paraqitjen brenda 30 ditëve dhe jo më shumë se 3 herë në vit, të secilit nga dokumentet e parashikuar në pikën “c” të këtij neni, me qëllim verifikimin e statusit ligjor të subjektit. Mos dërgimi i dokumentacionit të kërkuar brenda afatit të përcaktuar sjell për pasojë çregjistrimin e pjesëmarrësit të licencuar nga regjistri i shitësit.
2. Në njoftimin publik, ku tregtarët ftohen për të paraqitur dokumentacionin, këto kërkesa duhet të përmenden në mënyrë të qartë që janë kusht kualifikues.

3. Tregtarët të cilët nuk i përmbushin kërkesat e vendosura në paragrafin 1, konsiderohen të papërshtatshëm për të dhënë ofertë.
4. Tregtarët që shprehin për herë të parë interesin e tyre për të marrë pjesë në procedurat e shitjes së energjisë elektrike, të zhvilluar nga shitësi, por nuk kanë depozituar dokumentacionin ligjor sipas referimit të paragrafit 1 (c) të këtij neni, duhet ta prezantojnë dokumentacionin e mësipërm përmes platformës online së bashku me dokumentet e shprehjes së interesit.
5. Shoqëritë e tjera të interesuara, të cilat janë të regjistruara për të ofertuar me shitësin në ndonjë procedurë shitje, të tepricave të prodhuara nga prodhuesit me përparësi të energjisë elektrike në të ardhmen, duhet të paraqesin vetëm formatin e ofertës me të dhënat e specifikuara në nenin 7, paragrafin 1, të kësaj rregulloreje.
6. Shitësi nuk duhet të refuzojë shoqëritë, të cilat kanë paraqitur dokumentacionin e plotë, edhe nëse ai është paraqitur me pjesë për të marrë pjesë në procedurat e shitjes së tepricave të prodhuara nga prodhuesit me përparësi të energjisë elektrike. 

Neni 11
Kriteret për vlerësimin e ofertave në procedurat e shitjes së tepricave të prodhuara nga prodhuesit me përparësi të energjisë elektrike

1. Platforma e IT-së online për shitjen e tepricave, të prodhuara nga prodhuesit me përparësi të energjisë elektrike, nga Furnizuesi i Tregut të Lirë sh.a., i ngarkuar me detyrimin e shërbimit publik të përcaktuar në nenin 2 të kësaj rregulloreje, vlerëson në mënyrë automatike ofertat e ardhura, kohën e hapjes/mbylljes bazuar vetëm në çmimin për mwh të ofruar. Platforma e IT-së duhet të zgjedhë të gjitha ofertat për të maksimizuar fitimin e shoqërisë së ngarkuar me detyrimin e shërbimit publik, Furnizuesi i Tregut të Lirë sh.a., për çdo proces shitjeje të tepricave të prodhuara nga prodhuesit me përparësi të energjisë elektrike. 
2. Fitues janë ato oferta të cilat grumbullohen sipas rezultatit me çmim për mwh më të lartë të paraqitur. Në rastin kur ofertat kanë të njëjtën sasi dhe çmim duhet të aplikohet parimi “kush vjen i pari - shërbehet i pari” (first-come-first serve).

Neni 12
Komunikimi i Autoritetit Kontraktor me pjesëmarrësit në procedurat për shitjen e tepricave të prodhuara nga prodhuesit me përparësi të energjisë elektrike

1. Çdo komunikim i shitësit me shoqëritë pjesëmarrëse, në lidhje me procedurat e shitjes së energjisë elektrike, do të bëhet vetëm përmes platformës IT online, për shitjen e tepricave të prodhuara nga prodhuesit me përparësi të energjisë elektrike, pas regjistrimit të tregtarëve të energjisë elektrike.
2. Të gjithë njoftimet që bëhen shkak ose arsye që të ndryshojnë kalendarin e ofertave bëhen me shkrim dhe publikohen në faqen e internetit të shitësit. Ndalohet çdo formë tjetër komunikimi ose negocimi midis shitësit dhe tregtarëve të energjisë elektrike ose midis tregtarëve të energjisë elektrike me njëri-tjetrin.

Neni 13
Procedura e shitjes së tepricave të prodhuara nga prodhuesit me përparësi të energjisë elektrike

1. Shitësi zhvillon strategjinë/metodologjinë për mënyrën e realizimit të shitjes së tepricave të prodhuara nga prodhuesit me përparësi të energjisë elektrike, për të gjithë tepricën e energjisë elektrike që parashikon të shesë sipas rastit, përgjatë gjithë vitit kalendarik. Ai duhet të përditësojë strategjinë/metodologjinë për mënyrën e realizimit të shitjes së tepricave të prodhuara nga prodhuesit me përparësi të energjisë elektrike.
2. Të gjitha ndryshimet në strategjinë/metodologjinë për mënyrën e shitjes së tepricave, të prodhuara nga prodhuesit me përparësi të energjisë elektrike, të cilat ndikojnë në mënyrë direkte në sasinë dhe frekuencën e shitjes, që çon në një ndryshim në procesin e shitjes, duhet të përfshihet në kalendarin e ofertave brenda një dite.
3. Strategjia/metodologjia për mënyrën e shitjes së tepricave, të prodhuara nga prodhuesit me përparësi të energjisë elektrike, ka si qëllim maksimizimin e fitimit për shoqërinë e ngarkuar me detyrimin e shërbimit publik, Furnizuesi i Tregut të Lirë sh.a., përgjatë gjithë vitit kalendarik.
4. Strategjia/metodologjia për mënyrën e shitjes së tepricave, të prodhuara nga prodhuesit me përparësi të energjisë elektrike, dhe paraqitja e saj në kalendarin e ofertave, duhet të përmbajë:
i. sasinë e tepërt të energjisë elektrike në mwh që do të shitet;
ii. periudhën dhe ditën e shitjes;
iii. grafikun ditor të livrimit të energjisë elektrike;
iv. kohëzgjatjen e livrimit të energjisë elektrike;
v. datën/orën e paraqitjes së ofertave.
5. Çdo paraqitje e ofertës, për shitjen e tepricave të prodhuara nga prodhuesit me përparësi të energjisë elektrike, nga çdo ofertues kryhet përmes platformës përkatëse online për shitjen e energjisë elektrike.
6. Vlerësimi i ofertave zhvillohet në mënyrë automatike, në përputhje me nenin 11 të kësaj rregulloreje. Rregullat dhe kriteret për vlerësimin publikohen në faqen zyrtare të Autoritetit Kontraktor dhe në platformën e IT-së.
7. I gjithë informacioni bashkëlidhur procedurës së shitjes së tepricave, të prodhuara nga prodhuesit me përparësi të energjisë elektrike, së bashku me kontratën e nënshkruar ndërmjet shitësit dhe ofertuesit fitues, dokumentohet dhe ruhet sipas rregullave dhe dispozitave të parashikuara nga legjislacioni në fuqi. Ky dokumentacion paraqitet në ERE sipas parashikimeve të kësaj rregulloreje.

Neni 14
Përsëritja e procesit të ofertimit

1. Procesi do të përsëritet, në çdo rast, kur kanë paraqitur ofertat për blerjen e tepricave të energjisë elektrike, të prodhuara nga prodhuesit me përparësi, më pak se tre tregtarë.
2. Oferta skualifikohet, në çdo rast, kur rishikimi, vlerësimi dhe krahasimi nga shitësi nuk është i mundur për shkak të formatit të informacionit të ofertës dhe/ose kur informacioni kërkon sqarim nga ofertuesi. Nëse numri i ofertave pas skualifikimeve të mundshme është më poshtë se tre, procesi do të përsëritet.
3. Përsëritja e procesit të ofertimit njoftohet për të gjithë tregtarët e energjisë elektrike dhe publikohet në platformën online, si dhe në faqen zyrtare të shitësit. Përsëritja e procesit bëhet pas publikimit të njoftimit të dështimit të procesit dhe do të kryhet jo më vonë se të nesërmen e asaj dite.

Neni 15
Deklarata e konfliktit të interesave

Para se të fillojë funksionimi i platformës së IT-së, çdo punonjës i shitësit që i është ngarkuar me vendosjen në funksion dhe ecurinë e platformës së IT-së, nënshkruan deklaratën, sipas së cilës ai/ajo duhet të shprehë mungesën e konfliktit të interesit me ofertuesit, në përputhje me legjislacionin në fuqi.
Neni 16
Njoftimi i fituesit dhe nënshkrimi i kontratës

1. Njoftimi i fituesit i jepet ofertuesit/ve, që ka/kanë paraqitur ofertat fituese, në përfundim të procesit të vlerësimit të ofertave. Njoftimi i fituesit përmban:
i. emrin, adresën e ofertuesit;
ii. periudhën e furnizimit të tepricave të prodhuara nga prodhuesit me përparësi të energjisë elektrike;
iii. profilin e furnizimit të tepricave të prodhuara nga prodhuesit me përparësi të energjisë elektrike;
iv. sasinë e tepricave të prodhuara nga prodhuesit me përparësi të energjisë elektrike, çmimin/njësi dhe vlerën e kontratës.
2. Pas shpalljes së fituesit, shitësi dhe ofertuesi i shpallur fitues nënshkruajnë kontratën.

Neni 17
Procedura administrative e ankimit

1. Çdo ofertues mund të kërkojë rishikimin e procedurës administrative, e cila ndiqet për shitje të tepricave të prodhuara nga prodhuesit me përparësi të energjisë elektrike, kur gjykon se një vendim i shitësit është në kundërshtim me këtë rregullore, duke ndjekur hapat e mëposhtëm:
a) brenda një afati prej 12 orësh nga momenti i njoftimit të ofertuesit të skualifikuar, ofertuesi paraqet një ankesë me shkrim përmes platformës online ose me e-mail te shitësi duke u ankuar për shkeljen;
b) në këtë ankesë, ofertuesi duhet të paraqesë emrin dhe adresën, referimin për procedurën konkrete ku ka marrë pjesë, bazën ligjore dhe përshkrimin e shkeljes së pretenduar;
c) kur merr një ankesë, shitësi është i detyruar të miratojë vendimin për pranimin ose jo të ankesës brenda një afati prej 24 orësh nga marrja e ankesës;
d) kur ankuesi nuk është dakord me trajtimin e ankesës nga shitësi atëherë ai i drejtohet ERE-s për zgjidhjen e mosmarrëveshjeve, brenda një afati prej 5 ditëve pune, në përputhje me nenin 24, të ligjit nr. 43/2015, “Për sektorin e energjisë elektrike”, të ndryshuar;
e) kur ankuesi nuk është dakord me trajtimin e ankesës nga ERE, ai mund të kundërshtojë vendimin e ERE-s në Gjykatën Administrative të Shkallës së Parë Tiranë.

Neni 18
Monitorimi i shitjes së tepricave të prodhuara nga prodhuesit me përparësi të energjisë elektrike

1. Të gjitha veprimet e shitjes së tepricave të prodhuara nga prodhuesit me përparësi të energjisë elektrike, do të dokumentohen me saktësi. Asnjë shitje e tepricave të prodhuara nga prodhuesit me përparësi të energjisë elektrike, nuk do të kryhet pa dokumentacionin shoqërues të kërkuar nga ligji dhe nga këto rregulla.
2. Deri në datën 5 të çdo muaji shitësi paraqet në ERE një kopje të raportit përmbledhës përfundimtar për shqyrtimin dhe vlerësimin e ofertave dhe një kopje të të gjitha ankesave të paraqitura, nëse ka, si dhe përgjigjet për ankesat për muajin paraardhës.
3. Shitësi është i detyruar të paraqes në mënyrë transparente në ERE të gjithë dokumentacionin për shitjen e energjisë elektrike, brenda autoritetit të ERE-s për monitorim.
4. ERE shqyrton të dhënat e paraqitura nga shitësi dhe vlerëson nëse procesi i ofertës në muajin pararendës përputhet me kriteret dhe dispozitat e kësaj rregulloreje.
[bookmark: _Hlk57891020]5. Në rast se ERE shikon parregullsi në raportet e paraqitura sipas pikës 2 të këtij neni, të cilat mund t’i ngarkohen shitësit dhe/ose ofertuesve, ERE mund të caktojë masë administrative mbështetur në nenin 20, të ligjit nr. 43/2015, “Për sektorin e energjisë elektrike”, të ndryshuar.

Neni 19
Pagesat dhe faturimi

1. I gjithë procesi i rakordimit të sasive të tepricave të prodhuara nga prodhuesit me përparësi të energjisë elektrike të livruar mes palëve, vlerave përkatëse financiare, si dhe faturimi, duhet të mbyllet brenda 10 ditëve kalendarike nga data e fundit e livrimit të energjisë elektrike. Afatet e pagesës që shitësi do të aplikojë për tregtarët e energjisë elektrike, në procedurat per shitjen e tepricave të prodhuara nga prodhuesit me përparësi të energjisë elektrike, do të përcaktohen në ftesën për ofertë.
2. Afati i pagesës, i vendosur në ftesën për ofertë, duhet të jetë i njëjtë për të gjitha shoqëritë tregtare të ftuara në procedurën e shitjes së tepricave të prodhuara nga prodhuesit me përparësi të energjisë elektrike, e cila do të realizohet nga i ngarkuari me detyrimin e shërbimit publik, Furnizuesi i Tregut të Lirë sh.a.
3. Kushtet, termat dhe afatet e parashikuara në ftesën për pjesëmarrje të të ngarkuarit me detyrimin e shërbimit publik/Furnizuesi i Tregut të Lirë sh.a., duhet të jenë të njëjta me kontratën e nënshkruar me shoqërinë fituese.

Neni 20
Rishikimi

Këto rregulla janë objekt rishikimi, me vendimin e Bordit të ERE-s, sipas rregullores “Për organizimin, funksionimin dhe procedurat e ERE-s”.

Neni 21
Sanksione

Për shkeljen e këtyre rregullave, kur nuk përbën vepër penale, ERE vepron në përputhje me nenin 107, të ligjit nr. 43/2015, “Për sektorin e energjisë elektrike”, të ndryshuar.

Neni 22
Hyrja në fuqi dhe vlefshmëria

Kjo rregullore hyn në fuqi menjëherë dhe botohet në Fletoren Zyrtare.





